**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 14.09.2022, ora 08.00 – 15.09.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 15.09.2022, ora 07.00**

**RÂURI**

**Debitele au fost în general în scădere**, exceptând cursul inferior al Mureșului, unde au fost în creștere prin propagare și râurile din bazinele hidrografice:Vișeu, Iza, Bega, Timiş, Bârzava, Moraviţa, Caraş, Nera, Cerna, Vedea, Bârlad, bazinele superioare ale Turului, Someșului, Lăpușului, bazinele mijlocii și inferioare ale Jiului, Oltului, Argeşului şi Ialomiței, Prutului şi cele din Dobrogea, unde au fost staționare.

Creşteri izolate de debite şi niveluri ca urmare a precipitațiilor slabe căzute în interval s-au înregistrat pe unele râuri mici din nordul-vestul țării.

Debitele se situează în general la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste normalele lunare) pe râurile din bazinele hidrografice: Crișuri Repede, Crișul Negru, Bega, Bârzava, Moravița, bazinul superior și inferior al Someșului, bazinele superioare și mijlocii ale Jiului, Argeșului, Bistriței, bazinele superioare ale Vișeului, Izei, Crasnei, Crișului Alb, Mureșului, Târnavelor, Ialomiței, Trotușului și cursul inferior al Siretului și mai mici (sub 30% din mediile multianuale lunare) pe râurile din bazinele hidrografice: Caraș, Nera, Cerna, Bârlad și Jijia, pe cursul superior al Siretului și pe cursul inferior al Bistriței.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în creștere** ca urmare a precipitațiilor prognozate și propagării pe râurile din bazinele hidrografice: Vișeu, Iza, bazinele superioare ale Turului, Someșului, Lăpușului, Someșului Mic, Mureșului, Arieșului, Târnavelor, Begăi, Oltului, Trotușului, Moldovei, Sucevei, bazinele superioare și mijlocii ale Crișurilor și Bistriței și pe afluenții Mureșului inferior, în scădere pe râurile din bazinele hidrografice Buzău, Râmnicu Sărat, Trotuș, cursurile mijlocii și inferioare ale Someșului, Someșului Mic, Arieșului, cursurile inferioare ale Turului, Lăpușului, Crișurilor, Bistriței, Moldovei, Sucevei și relativ staționare pe celelalte râuri.

Sunt posibile curgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri mai importante de debite şi niveluri pe unele râuri din zona Carpaților Occidentali, din Maramureș, nordul Carpaților Orientali și ai Transilvaniei, ca urmare a precipitațiilor sub formă de aversă prognozate, izolat mai însemnate cantitativ și cu caracter torențial.

**DUNĂRE**

**Debitul la intrarea în ţară** (secţiunea Baziaş) în intervalul 14-15.09.2022 **a fost** s**taționar, având valoarea de 2050 m3/s**, sub media multianuală a lunii **septembrie (3800 m3/s).**

În aval de Porțile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **staţionar (2050 m3/s).**

În aval de Porțile de Fier debitele vor fi în general în scădere.

**2.** **Situaţia meteorologică în intervalul 14.09.2022, ora 08.00 –15.09.2022, ora 06.00**

**În ţară** vremea s-a încălzit, chiar semnificativ în regiunile sud-vestice şi în est-nord-est, unde valorile termice diurne s-au situat cu mult peste cele normale la mijlocul lunii septembrie; excepţie a făcut Maramureşul, unde vremea s-a menţinut răcoroasă. Cerul a fost variabil, cu înnorări în regiunile nordice şi nord-vestice, unde local a plouat slab. Vântul a suflat slab și moderat, local cu intensificări la munte la altitudini mari, unde rafalele au depăşit 65...80 km/h şi izolat în celelalte zone, cu viteze de până la 40...50 km/h în extremitatea de vest şi pe litoral. Temperaturile maxime s-au încadrat între 18 grade la Ocna Şugatag și 30 de grade la Sânnicolau Mare, Jimbolia, Timişoara, Banloc, Moldova Nouă, Calafat și Băileşti, iar la ora 06 valorile termice erau cuprinse între 9 grade la Întorsura Buzăului și 22 de grade la Holod, Borod, Chișineu-Criș, Sânnicolau Mare, Arad și Timișoara. La începutul intervalului pe arii restrânse în Transilvania s-a format ceaţă.

**Observație:** în intervalul de diagnoză au fost în vigoare 2 atenționări cod galben pentru fenomene meteorologice periculoase imediate emise de către SRPV Sibiu.

**La Bucureşti** vremea a fost frumoasă şi s-a încălzit, astfel că valorile termice au fost uşor mai ridicate decât cele normale pentru această perioadă. Cerul a fost variabil, iar vântul a suflat slab până la moderat. Temperatura maximă a fost de 27 de grade la Afumați şi 28 de grade la Filaret şi Băneasa, iar la ora 06 se înregistrau 12 grade la stația meteo Băneasa și

16 grade la Afumați și Filaret.

**3. Prognoza meteorologică în intervalul 15.09.2022, ora 08.00–16.09.2022, ora 8.00**

**În ţară** vremea va continua să se încălzească în cea mai mare parte a teritoriului, semnificativ în regiunile sudice, unde va deveni călduroasă, izolat caniculară în Lunca Dunării. În jumătatea de nord-vest instabilitatea atmosferică va fi temporar accentuată și se va manifesta prin perioade cu înnorări, averse și descărcări electrice. Se vor înregistra cantități de apă însemnate, care local vor depăşi 20...25 l/mp şi pe suprafeţe mai restrânse; în special în zona Carpaţilor Occidentali, în nordul Carpaţilor Orientali şi al Transilvaniei, precum și în Maramureș se vor acumula peste 40...50 l/mp și vor fi condiţii de grindină. În restul teritoriului cerul va fi variabil, iar fenomene de instabilitate atmosferică vor fi izolat. Vântul va avea intensificări susţinute la munte, cu viteze de peste 80...100 km/h pe creste, dar local ziua şi în celelalte zone, cu caracter temporar în sud şi în est şi pentru durată scurtă, în special asociat averselor, în rest. Temperaturile maxime se vor încadra în general între 24 și 34 de grade, iar cele minime vor fi cuprinse între 12...13 grade în depresiuni și 21...22 de grade pe litoral.

**La Bucureşti** vremea va continua să se încălzească, devenind călduroasă, cu o maximă a temperaturii aerului în jurul valorii de 34 de grade. Cerul va fi variabil, iar vântul va sufla moderat, temporar cu intensificări în cursul zilei. Temperatura minima va fi de 17...19 grade.

***II. CALITATEA APELOR***

**Pe râurile interioare**

**S.G.A. Iași, A.P.M. Iași și G.N.M.-C.J. Iași** informează că în data de 14.09.2022, în jurul orei 09:10, a fost semnalată o poluare a râului Ciric cu ape uzate neepurate de culoare gri-albicioasă la cca 20 m în amonte de confluenţa cu râul Bahlui, pe raza municipiului Iași. Aceasta s-a produs ca urmare a unei deversări survenite din cauza unei avarii a colectorului De 1000/1500 mm al sistemului public de canalizare aparţinând S.C. Apavital S.A. Iași. Reprezentanţii A.B.A Prut-Bârlad și S.G.A. Iași s-au deplasat la faţa locului pentru investigaţii și prelevare de probe de apă. **Măsuri:** echipa de intervenţie S.C. Apavital S.A. execută lucrări în vederea stopării evacuării de ape uzate în râul Ciric, care a fost condus din amonte de gura de vărsare către confluenţă printr-o tubulatură din PVC. S-a procedat de asemenea la vidanjarea și transportul apelor uzate deversate. A.B.A. Prut-Bârlad asigură debite de diluţie de 0,5 mc/s din Acumularea Ciric III, 0,5 mc/s din Acumularea Rediu și 1 mc/s din Acumularea Podu Iloaiei. Se va reveni cu informaţii.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 13.09.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10(pulberi în suspensie cu diametrul sub 10 microni)**.**

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția Comunicare